Betogers by munisipale kantoor geskietDie Steve Tshwete- plaaslike munisipaliteit se kantoor. (Foto: Google) Vier betogers, wat ook munisipale werkers van die Steve Tshwete -plaaslike munisipaliteit op Middelburg is, is Woensdag deur private veiligheidsmagte geskiet nadat hulle onregmatige toegang tot die munisipale kantoor probeer verkry het. Een van die werkers het aan sy beserings beswyk, terwyl die ander hospitaal toe geneem is. Die betrokkenes is almal deel van ŉ groep van sowat 150 werkers wat al vir weke lank in die gebied betoog. Die voortslepende staking vlam kort-kort op sedert dit in September verlede jaar begin het. Brig. Selvy Mohlala, polisiewoordvoerder, het die jongste botsing tussen wetstoepassingsowerhede en die betogers aan Maroela Media bevestig. “Volgens ons inligting is die werkers geskiet terwyl hulle toegang tot die munisipale gebou probeer verkry het,” sê hy. “Die polisie is na die toneel ontbied om die situasie te probeer ontlont.” Die munisipaliteit het onlangs ŉ private veiligheidsmaatskappy aangestel toe die betogings sowat drie weke gelede weer opgevlam het. “Die veiligheidswagte beskerm ŉ aantal raadslede, die munisipale bestuurder, die perseel en ŉ paar strategiese punte om die perseel,” sê die plaaslike DA-raadslid Hennie Niemann. Volgens Niemann eis die stakende munisipale werkers onder meer die munisipale bestuurder se kop weens binnegevegte, ŉ hoër gradering van die munisipaliteit en dat ŉ aantal tugverhore van hul geskorste kollegas teruggetrek word. Kort duskant 50 werkers wag op ŉ tugverhoor vir een of ander soort misdryf. Die stadsraad gee nie in hierdie stadium toe aan enige van die betogers se eise nie. Die hoop is dat onderhandelings gemoedere sal kalmeer. Die rommel lê die hele dorp vol. (Foto: Verskaf) Intussen word broodnodige munisipale dienste lamgelê, terwyl rommel die wêreld vol gestrooi word. “Die situasie het die afgelope tyd handuitgeruk met betogers wat munisipale werkers wat wel aanmeld vir werk, uit die gebou probeer verwilder,” sê Niemann. Die stadsraad het onlangs ŉ hofbevel verkry wat die betogers verbied om nader as ŉ sekere afstand van die munisipale perseel te betoog, maar die afdwinging hiervan skiet myle te kort. “Ons dorp lei ongelooflik erg onder die betogings,” sê Niemann. “ŉ Groot kopseer is die vullisverwydering wat al vir drie weke lank opgeskort is. Stortingsterreine is oop en van die inwoners ry hul eie vullis weg, maar die oorgrote meerderheid se vullis hoop net oral op. Ons het verlede jaar private mense aangestel om die vullis te verwyder, maar hulle het intussen geweier om dit weer te doen nadat hulle deur betogers geïntimideer is. “Elektrisiteit- en waterprobleme word gelukkig deur onafhanklike kontrakteurs hanteer. Hoewel die dienste stadiger is as gewoonlik, kry enige probleem nietemin aandag.” Niemann het sélf onder woedende betogers deurgeloop toe sy private motor met klippe bestook is. “Die betogers het al vir ŉ geruime tyd probeer om my voertuig te beskadig en hulle het dit gister eindelik reggekry. My ruite is stukkend geslaan en ander dele daarvan is beskadig,” sê hy. “Ek het reeds ŉ saak by die polisie aanhangig gemaak, maar dit is moeilik om die boosdoeners te identifiseer omdat hulle in groot groepe opruk.” Te midde van die voortslepende chaos het die munisipaliteit besluit om ŉ beginsel van “geen werk, geen betaling” toe te pas, sodat ongemagtigde stakers dit aan hul sakke sal voel. “Daar is al by twee verskillende geleenthede ŉ ultimatum aan die betogers gestel om terug te kom werk toe, maar dit is geïgnoreer. Daar is uitgestippel dat as hulle nie by die werk aanmeld nie, word daar aanvaar dat hulle nie meer by die munisipaliteit werksaam is nie. Ons het tans arbeidskenners wat ons help om hierdie prosesse in werking te stel.” Volgens Niemann is die situasie steeds plofbaar. Hoewel die polisie gisteraand die situasie onder beheer gekry het, het ŉ groep vanoggend teen 10:00 weer by die munisipale gebou opgedaag. “Dit is ŉ baie gespanne situasie, maar ons hoop en bid dat daar eindelik ŉ oplossing en ŉ einde hieraan kan wees.”